**Apèl trimestriyèl pou manm jesyon ka kominotè e pou fanmi jesyon ka kominotè: 12 jen 2025**

AJANDA

|  |  |
| --- | --- |
| **Sijè** | **Ki lè** |
| Mizajou sou tout amelyorasyon nan livrezon sèvis CSN (sèvis enfimye(è) konpetan kontini) yo. | 5:30 – 6:00 p.m. |
| Kòmantè manm CCM e fanmi CCM | 6:00 – 7:00 p.m. |

**Kòmantè e suivi manm CCM yo e fanmi CCM yo**

1. **CSN nan lopital**

**Fanmi CCM (jesyon ka kominotè)** mande pou MassHealth anvizaje peye pou CSN pandan yon manm entène lopital, yo di manm yo bezwen plis soutyen nan lopital pase sa ki founi jeneralman. Yon fanmi mande tou si n ka fè konparezon ant enfimye(è) nan lekòl ak enfimye(è) nan lopital, sou sa ki konsène posiblite pou yon fanmi mennen enfimye(è) CSN yo a.

**Repons OLTSS:** MassHealth gade lòt pwogram Medicaid e l pa jwenn okenn lòt eta ki peye pou CSN pandan yon manm entène lopital. Anpil eta nan peyi a, tankou Massachusetts, konsidere sa kòm yon polikopi poutèt lopital la responsab pou swen total pasyan an lè l entène e l ap resevwa peman pou tout swen li founi bay pasyan an pandan l entène lopital la. Lè yon pasyan entène lopital sa gen gwo diferans ak resevwa swen lakay oswa nan lekòl, e dosye sou sevis CCM yon manm espesifik pou lakay e nan kominote a, kidonk pa koresponn ak si manm lan anba swen yon lopital. Lopital resevwa peman pou l founi swen 24/7 e l gen pèsonèl andeyò sèvis enfimye(è) ki deziyen pou swen manm lan tou. MassHealth konprann entène lopital ka difisil pou fanmi yo si lopital kote manm CCM lan entène a pa gen ase pèsonèl , sepandan, MassHealth pa ka otorize sèvis CSN pou manm ki entène lopital.

1. **Pwogram asistans nan swen konplèks (Complex Care Assistant, CCA)**

**Fanmi CCM** mande si CCA gendwa fè nenpòt travay ki pa t nan evalyasyon CCA a pandan orè travay yo.

**Repons OLTSS:** Ou sèlman ka resevwa peman kòm yon CCA pou travay ki nan evalyasyon ou an, ki detèmine kantite èdtan nan otorizasyon ou an. Si, pandan w ap pran swen fanmi w lan, vin gen bezwen pou yon travay ki pa t nan evalyasyon w lan, ou gendwa fè l kòm yon paran, yon fanmi, etc. (si w alèz pou w fè l). Tout lòt tan ki nesesè pou travay sa a pa p peye. Sa pa dwe fè paran an fè okenn bagay lòt jan; kòm otorizasyon an baze sou evalyasyon an, sèl travay k ap peye se sa ki nan evalyasyon an.

**Fanmi CCM** mande si gen pwogrè ki fèt nan devlopman yon opsyon CCA ki sanblab ak opsyon PCA a.

**Repons OLTSS** Pou tabli yon opsyon CCA, MassHealth dwe gen an premye yon fason pou suiv pwogram ki la aktyèlman an, opsyon PCA a, men sa pa posib aktyèlman. MassHealth ap travay pou l idantifye yon fason pou fè distenksyon ant opsyon PCA e èdtan PCA senp, ki ta ede n suiv pwogram lan. Si n rive jwenn yon fason pou n suiv pwogram opsyon PCA a e gen plis siveyans sou li, nou ka lè sa a reflechi sou yon fleksiblite sanblab pou sèvis CCA yo. N ap finalman bezwen otorizasyon lidèchip MassHealth pou n gade opsyon sa a.

**Fanmi CCM** di opsyon CCA a t ap gen yon gwo enpak pozitif sou lavi yo.

1. **Kowòdinasyon swen global/jesyon ka (C4M)**

**Fanmi CCM** di youn nan sa ki ka difisil se fanmi yo souvan konekte ak lòt sèvis tankou DHS, DDS, PediPal, etc., men responsablite a tonbe sou fanmi yo pou chache konnen ki sèvis yo bezwen e kòman pou yo jwenn sèvis sa yo. Yon pòtay pèsonalize, anliy, e kote yo ka fè rechèch ta ka itil.

**Repons OLTSS:** Nou konsevwa nouvo antite pou jesyon ka sa a pou kowòdone avèk lòt founisè sèvis fanmi gendwa ap travay - pa egzanp, responsab ka ou a, pou nouvo antite sa a, t ap ka travay an dirèk avèk kontak ou a nan DHS, DDS, PediPal, etc. pou kowòdone sèvis yo. Ekip resous la e responsab ka yo ap fè pi gwo travay la pou ede chak manm oswa fanmi ak tout bezwen nan resous swen yo gendwa genyen nan rechèch famasetik, DME, bezwen edikatif pou jèn moun, enfòmasyon sou asirans e benefis, resous kominotè e pou travay avèk lòt ajans nan eta a ki gendwa gen sèvis ki aplikab**.** MassHealth pral founi manm e fanmi CCM yo enfòmasyon siplemantè yon fwa yon soumisyonè chwazi pou manm e fanmi yo ka deside si yo ta renmen enskri nan pwogram lan. Pwogram sa a ap travay an kolaborasyon ak responsab klinik CCM yo.

1. **Prim pou fòmasyon CSN**

**Fanmi CCM** mande si gen yon rezime sou sijè ki trete nan fòmasyon enfimye(è) pou pasyan k ap resevwa swen konplèks nan kad pwogram prim pou fòmasyon CSN lan.

**Repons OLTSS:** Chak antreprenè endepandan nan fòmasyon CSN dwe founi yon pwogram ki site sijè yo nan modil aprantisaj la anvan kou fòmasyon enfimye(è) CSN lan kòmanse. **Toude pwogram fòmasyon yo** gen sijè ki ananpre la yo:

|  |  |
| --- | --- |
| * Entwodiksyon nan swen konplèks e sèvis CSN; * sekirite e administrasyon medikaman; * pwoblèm sante ki komen e swen pou diferan sistèm nan kò a (respiratwa, kadyak, gastwo-entestinal, jenito-irinè, andokrin, newolojik, e miskilè-skeletik); | * metòd levasyon e swen; * swen blesi; * sekirite; * sante konpòtmantal; * konsiderasyon sou dire lavi; * jesyon doulè; * katografi e dokimantasyon; * e travay avèk fanmi. |

1. **Kondisyon pou asirans enfimye(è) endepandan**

**Fanmi CCM** mande si te gen suivi sou asirans, worker's compensation (konpansasyon travayè pou aksidan nan travay), pou enfimye(è) endepandan ki pwoteje fanmi yo lè enfimye(è) endepandan yo travay adomisil?

**Repons OLTSS**: MassHealth te egzamine kesyon sa a. Sou sa ki konsène asirans pou responsablite sivil, nou wè pa gen okenn lòt founisè endepandan nan MassHealth ki oblije gen asirans pou responsablite sivil. Sepandan, etandone asirans sa a se pou pwoteje founisè a, se nan enterè enfimye(è) endepandan an pou l gen tip kouvèti sa a pou tèt pa l. Asirans pou responablite sivil la pa founi fanmi an pwoteksyon. Pou fanmi ki ta renmen pwotejè tèt yo, sa gendwa fè pati asirans kay pa yo a ; sepandan, MassHealth pa ka bay fanmi yo konsèy sou tip asirans sa a.

**Fanmi CCM** mande si gen pwoteksyon pou yo lè y ap itilize enfimye(è) endepandan e yo mande si MassHealth se anplwayè enfimye(è) endepandan yo?

**Repons OLTSS:** Massachusetts egzije pou konpayi (ak kèk eksepsyon) gen asirans worker's compensation pou anplwaye yo. MassHealth egzije ajans CSN yo kouvri asirans pou responsablite sivil konpayi a.

MassHealth pa anplwayè enfimye(è) endepandan. Yo konsidere kòm travayè endepandan ki gen kontra avèk MassHealth pou ranbouseman sèvis CSN yo.

**Fanmi CCM** mande si gen yon gid pou fè konparezon ant enfimye(è) endepandan ak ajans CSN, sitou pou nouvo fanmi ki fèk ap enfòme sou CSN.

**Repons OLTSS:** Pou enfòmasyon sou diferans ki gen ant enfimye(è) endepandan e ajans CSN, MassHealth rekòmande pou fanmi yo monte nan paj wèb manm lan nan <http://mass.gov/ccm>. Gen enfòmasyon presi sou enfimye(è) endepandan e ajans CSN nan paj [**Tip founisè yo**](https://www.mass.gov/info-details/masshealth-csn-provider-types), ansanm ak nan [**Gid sou entegrasyon CCM**](https://www.mass.gov/doc/ccm-onboarding-guide/download). Epitou, MassHealth ankouraje fanmi yo pale avèk responsab klinik CCM yo a si yo vle poze kesyon sou de kalite founisè yo.

1. **Limit nan è enfimye(è) endepandan**

**OLTSS mande** pou fanmi yo bay **kòmantè** pa yo osijè yon demann pou ogmante limit è enfimye(è) endepandan pou pèmèt enfimye(è) endepandan yo travay jouk 80 èdtan nan yon peryòd 7 jou konsekitif, si:

* Manm lan bay MassHealth/CCM konsantman li;
* IN (enfimye(è) endepandan) lan pa travay pou yon lòt manm nan menm peryòd 7 jou a; e,
* IN (enfimye(è) endepandan) lan siyen yon atestasyon ke li p ap travay oswa chèche lòt anplwa altènatif pou rès peryòd 7 jou a

**Fanmi CCM** te gen kòmantè melanje. Fanmi yo di yo pa vle anpeche yon lòt fanmi ranpli plis pòs swen enfimye(è) si enfimye(è) a ka founi kantite è sa yo an sekirite. Plizyè fanmi te gen enkyetid konsènan yon founisè ki travay 80 èdtan pa semèn.

**Fanmi CCM** di yo pa toujou konnen kòman pou siyale yon plent sou yon founisè. Fanmi mande tou pou plis klète sou pwosesis pou pote plent, presizeman sou enfimye(è) ki endepandan.

**Repons OLTSS:** Si fanmi yo pa sèten ki kote pou pote plent sou enfimye(è) yon ajans oswa sou yon enfimye(è) endepandan, fanmi yo ka toujou pote plent sa yo bay responsab klinik CCM lan. CMM ap fè ankèt sou plent sa yo, swa nan fè suivi avèk ajans lan oswa avèk enfimye(è) endepandan an, jan sa apwopriye. Plent ki pote yo gendwa eskalade tou bay MassHealth pou l pran mezi siplemantè. Lòt mezi MassHealth gendwa pran gen ladan kontakte ajans lan oswa enfimye(è) endepandan an pou yon lòt chita pale sou plent lan e pou yon suivi, yon odit sou founisè a, rapòte founisè a bay Board of Registration in Nursing (Konsèy Enskripsyon Enfimye(è)) lan, sanksyone founisè a, e/oswa revoke founisè a nan MassHealth.

1. **Mizajou evalyasyon LTSS pou moun majè**

**Fanmi CCM** di yo renmen pwosesis revizyon 2 lane a pou moun majè e yo mande si sa ap gen yon efè sou dwa yon manm pou l fè yon demann pou yon apèl. Èske sa vle di manm ki majè sèlman gendwa fè demann pou yon apèl chak 2 lane?

**Repons OLTSS:** Dwa manm CCM yo genyen pou fè yon apèl p ap twouble poutèt chanjman politik sa a.Demann pou apèl gendwa soumèt sou dosye sou sèvis yon manm e/oswa otorizasyon alavans pou sèvis.Ou dwe soumèt yon demann pou yon apèl nan yon delè 60 jou apre w resevwa dosye sou sèvis ou a e/oswa otorizasyon alavans CCM lan. Si w kwè estati medikal swa fanmi w oswa oumenm chanje, ou gendwa nenpòt lè mande pou yon nouvo evalyasyoon CCM, kèlkeswa pou ki lè pwochen evalyasyon w lan pwograme.

1. **Rezime trimestriyèl sou apèl CCM yo**

**Fanmi CCM** mande si rezime a e dyapozitif sou apèl trimestriyèl yo ta ka pataje pi bonè bay fanmi yo.

**Repons OLTSS:** Youn nan rezon gen reta a se tradiksyon nan sis lang pi komen yo, ki gendwa pran anpil tan poutèt longè nòt sou apèl yo. Sepandan, MassHealth pral eseye voye pi rapid yon kopi dyapozitif sa yo ansanm ak yon anrejistreman prezantasyon an. MassHealth pral voye yon imèl siplemantè lè rezime apèl a tradui. Lè fini, MassHealth souliyen tout gwo mizajou ki fèt pandan apèl trimestriyèl yo (tèlke chanjman nan evalyasyon 2 lane a pou moun majè) ap imèl bay fanmi yo pa lontan apre apèl trimestriyèl yo.

1. **Edan nan swen pèsonèl (PCA)**

**Fanmi CCM** mande si ta ka gen direktiv sou kòman pou sèlman itilize opsyon PCA a.

**Repons OLTSS:** Pou kesyon sou kòman pou itilize opsyon PCA a, pale tanpri ak responsab klinik CCM ou an.

**Fanmi CCM** di li difisil pou yo suiv è yo pou opsyon PCA a, paske relve Tempus yo gen toude opsyon PCA senp e PCA.

**Repons OLTSS:** Pa gen aktyèlman yon jan ki fasil pou fanmi yo wè diferans lan ant è PCA senp e opsyon PCA sou relve Tempus yo; se pou rezon sa tou MassHealth gen difikilte suiv pwogram opsyon PCA a. Tabli yon modifikatè pou è opsyon PCA ap ede fanmi yo tou fè diferans ant de opsyon yo nan ni otorizasyon alavans e relve Tempus yo.

**Fanmi CCM** di lè èdtan siplemantè PCA nesesè, li trè difisil pou fanmi yo antre an kontak ak Tempus pou soumèt fomilè è siplemantè ki nesesè yo, amwenske yo pase pa responsab klinik CCM yo. Fanmi yo mande pouki è siplemantè yo dwe otorize e si yo ka senpleman enkli nan otorizasyon alavans lan.

**Repons OLTSS:** MassHealth ap gen yon suivi sou sa avèk ekip responsab pwogram PCA a.

**Fanmi CCM** mande siè PCA yo ki pa itilize akimile sou yon otorizasyon alavans si yon manm ta

entène lopital?

**Repons OLTSS:** È PCA ki pa itilize pa akimile sou yon otorizasyon alavans si yon manm entène lopital; sèl è CSN ki pa itilize ka akimile.

1. **Tarif CSN**

**Fanmi CCM** plede pou gen yon ajoutman transfè nan salè nan règleman sou tarif CSN e yo pataje enkyetid yo genyen sou dènye ogmantasyon nan salè yo ki pa enkòpore nan salè enfimye(è) ajans yo.

**Repons OLTSS:** MassHealth ap analize posiblite pou entegre yon repèkisyon salè oswa yon lòt jan pou nòmalize salè enfimye(è) nan règleman yo. Nou aktyèlman nan premye etap nan fè analiz posiblite sa a.

1. **Wotasyon responsab klinik CCM lan**

**Fanmi CCM** pataje enkyetid yo genyen sou sa ki konsène fanmi yo pa avèti nan bon moman opòten sou reponsab klinik ki bay demisyon, pran konje, etc. e yo ta renmen pou ta gen yon pwosesis avètisman pi rapid sou kalite chanjman sa yo.

**Repons CCM:** Ideyalman, CCM eseye fè yon transfè kòdyal avèk manm e fanmi yo chak lè l nesesè pou pase nan yon nouvo responsab klinik. Pafwa, nan ka yon konje maladi oswa yon konje matènite, CCM pa gen avètisman alavans e l pa posib pou fè kalite transfè kòdyal sa a. CCM ka kontinye pale plis sou kijan tip de tranzisyon sa yo kapab pi byen kominike bay manm e fanmi yo.